b'\n_START_ARTICLE_\nWerner Heisenberg\n_START_SECTION_\nBiografia\n_START_PARAGRAPH_\nNascut el 5 de desembre de 1901 a la ciutat alemanya de W\xc3\xbcrzburg, des de ben petit se sent\xc3\xad atret per les matem\xc3\xa0tiques, i en menor grau per la f\xc3\xadsica. L\'any 1920, inici\xc3\xa0 el seu doctorat en matem\xc3\xa0tiques, per\xc3\xb2 Ferdinand von Lindemann el va rebutjar com a alumne perqu\xc3\xa8 estava a punt de jubilar-se. El seu mestre recoman\xc3\xa0 a Heisenberg que fes els seus estudis de doctorat amb el f\xc3\xadsic Arnold Sommerfeld com a supervisor, el qual l\'accept\xc3\xa0 de bon grat, compartint estudis amb Wolfgang Pauli._NEWLINE_Durant el seu primer any, prengu\xc3\xa9 cursos de matem\xc3\xa0tiques amb la idea de passar-se a treballar en teoria de nombres tot just tingu\xc3\xa9s l\'oportunitat, per\xc3\xb2 al cap de poc comen\xc3\xa7\xc3\xa0 a interessar-se per la f\xc3\xadsica te\xc3\xb2rica. Intent\xc3\xa0 treballar en la teoria de la relativitat d\'Albert Einstein, per\xc3\xb2 Pauli li aconsell\xc3\xa0 que es dediqu\xc3\xa9s a la teoria at\xc3\xb2mica en la qual encara existia gran discrep\xc3\xa0ncia entre teoria i experiment._NEWLINE_Heisenberg mor\xc3\xad l\'1 de febrer de 1976 a la ciutat de Munic.\n_START_SECTION_\nRecerca cient\xc3\xadfica\n_START_PARAGRAPH_\nImmediatament despr\xc3\xa9s de l\'obtenci\xc3\xb3 del seu doctorat, el 1923 viatj\xc3\xa0 a G\xc3\xb6ttingen, on treball\xc3\xa0 com a assistent de Max Born. El 1924, se n\'an\xc3\xa0 a Copenhaguen on conegu\xc3\xa9 Niels Bohr. _NEWLINE_L\'any 1925, Heisenberg desenvolup\xc3\xa0 la seva teoria de la mec\xc3\xa0nica qu\xc3\xa0ntica. En comptes de concentrar-se en l\'evoluci\xc3\xb3 dels sistemes f\xc3\xadsics de principi a fi, va concentrar els seus esfor\xc3\xa7os per a obtenir informaci\xc3\xb3 sabent l\'estat inicial i final del sistema, sense preocupar-se gaire per con\xc3\xa8ixer de manera precisa el que ocorre entremig. Concep la idea d\'agrupar la informaci\xc3\xb3 en forma de quadres de doble entrada. Va ser Max Born qui es va adonar que aquesta forma de treballar ja havia estat estudiada pels matem\xc3\xa0tics i no era altra cosa que la teoria de matrius. Un dels resultats m\xc3\xa9s cridaners \xc3\xa9s que la multiplicaci\xc3\xb3 de matrius no \xc3\xa9s commutativa i, doncs, tota associaci\xc3\xb3 de quantitats f\xc3\xadsiques amb matrius haur\xc3\xa0 de reflectir aquest fet matem\xc3\xa0tic, la qual cosa dugu\xc3\xa9 Heisenberg a enunciar el principi d\'incertesa. _NEWLINE_La teoria qu\xc3\xa0ntica conegu\xc3\xa9 un \xc3\xa8xit enorme i assolia explicar pr\xc3\xa0cticament tot el m\xc3\xb3n microsc\xc3\xb2pic. El 1932, poc abans de complir els 31 anys, fou guardonat amb el Premi Nobel de F\xc3\xadsica per la creaci\xc3\xb3 de la mec\xc3\xa0nica qu\xc3\xa0ntica, que ha perm\xc3\xa8s el descobriment de formes al\xc2\xb7lotr\xc3\xb2piques de l\'hidrogen._NEWLINE_L\'any 1935, arran de la jubilaci\xc3\xb3 de Sommerfeld, intent\xc3\xa0 reempla\xc3\xa7ar-lo com a professor a Munic. Per\xc3\xb2, els nazis volien eliminar tota teoria f\xc3\xadsica "d\'arrels jueves", en la qual s\xc3\xb3n integrades la mec\xc3\xa0nica qu\xc3\xa0ntica i la relativitat de Max Born i Albert Einstein, respectivament, i impediren el seu nomenament. A desgrat d\'aix\xc3\xb2, el 1938, Heisenberg accept\xc3\xa0 de dirigir l\'intent nazi per obtenir una arma at\xc3\xb2mica. Durant molts anys, va subsistir el dubte sobre si aquest projecte va fracassar per imper\xc3\xadcia de part dels seus integrants o perqu\xc3\xa8 Heisenberg i els seus col\xc2\xb7laboradors es van adonar del que Adolf Hitler podria haver fet amb una bomba at\xc3\xb2mica. Nom\xc3\xa9s molts anys despr\xc3\xa9s, el 1995, es va saber que els c\xc3\xa0lculs alemanys estaven equivocats i que sempre van tenir la intenci\xc3\xb3 de construir la bomba.\n_START_SECTION_\nReconeixements\n_START_PARAGRAPH_\nEn honor seu, s\'anomen\xc3\xa0 l\'asteroide (13149) Heisenberg descobert el 4 de mar\xc3\xa7 de 1995 per Freimut B\xc3\xb6rngen.'